ศบค. รายงานผู้ป่วยโควิด -19 วันนี้ 1,630 ราย เสียชีวิต 22 ราย
แพทย์หญิงอภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานตัวเลขผู้ป่วยโควิด-19 เพิ่มขึ้น 1,630 ราย เป็นการติดเชื้อในประเทศจากการเฝ้าระวังและค้นหาเชิงรุก 1,622 ราย และติดเชื้อมาจากต่างประเทศ 8 ราย ทำให้จำนวนผู้ป่วยยืนยันสะสมอยู่ที่ 85,005 ราย  รักษาหายเพิ่มขึ้น 1,603 ราย รวมหายป่วยแล้ว 55,208 ราย ผู้ป่วยรักษาอยู่มีจำนวน 29,376 ราย แบ่งเป็น รักษาในโรงพยาบาล 19,948 ราย และโรงพยาบาลสนาม 9,428 ราย เป็นผู้ป่วยอาการหนัก 1,151 ราย, ใส่เครื่องช่วยหายใจ 389 ราย วันนี้มีผู้เสียชีวิตเพิ่ม 22 ราย ผู้เสียชีวิตสะสมอยู่ที่ 421 คน ผู้ป่วยยืนยันสะสมระลอกใหม่ ตั้งแต่วันที่ 1 เมษายน – 10 พฤษภาคม 2564 ขณะนี้มีจำนวน 56,142 ราย ซึ่งกรุงเทพมหาคร นนทบุรีและสมุทรปราการ ยังมีผู้ติดเชื้อเพิ่มขึ้นมากที่สุด ส่วนความคืบหน้าของผู้ได้รับวัคซีนเข็มแรก สะสม 1,296,440 ราย, วัคซีนเข็มที่ 2 แล้ว 513,454 ราย รวมฉีดแล้ว 1,809,894 โดส  สำหรับผู้ที่เสียชีวิตทั้ง 22 ราย เป็นชาย 9 ราย หญิง 13 ราย อายุระหว่าง 30 ถึง 92 ปี ปัจจัยเสี่ยงมีโรคประจำตัว เป็นความดันโลหิตสูง , โรคเบาหวาน,โรคหัวใจ ไขมันในเลือดสูง, โรคอ้วน, มะเร็ง , โรคปอดเรื้อรัง, ไตเรื้อรัง, ปฏิเสธโรคประจำตัว และเป็นผู้ป่วยติดเตียงส่วนสถานการณ์โควิด-19 ทั่วโลก พบผู้ป่วยรายใหม่เพิ่มขึ้นกว่า 6 แสนราย ทำให้ยอดสะสมกว่า 158 ล้านราย มีผู้เสียชีวิตสะสมกว่า 3 ล้าน 3 แสนราย โดยสหรัฐอเมริกา อินเดีย บราซิล ยังเป็นประเทศที่มีผู้ป่วยสะสมมากที่สุด ขณะที่ประเทศไทยอยู่ในลำดับที่ 99 จาก 218 ประเทศ